b'\n_START_ARTICLE_\nP\xc3\xa4llil\xc3\xa4\n_START_SECTION_\nKyl\xc3\xa4kuva\n_START_PARAGRAPH_\nSuomeen kuuluessaan P\xc3\xa4llil\xc3\xa4 sijaitsi Muolaan keskiosassa aivan kirkonkyl\xc3\xa4n Kirkkorannan etel\xc3\xa4puolella, jonne oli matkaa noin kaksi kilometri\xc3\xa4. P\xc3\xa4llil\xc3\xa4n naapurikyli\xc3\xa4 olivat l\xc3\xa4nness\xc3\xa4 Kyyr\xc3\xb6l\xc3\xa4, etel\xc3\xa4ss\xc3\xa4 Leiril\xc3\xa4, id\xc3\xa4ss\xc3\xa4 Hattula ja pohjoisessa Kirkkoranta ja Turulila._NEWLINE_P\xc3\xa4llil\xc3\xa4n pohjoisosan kautta kulki maantie Kyyr\xc3\xb6l\xc3\xa4st\xc3\xa4 Muolaan kirkonkyl\xc3\xa4\xc3\xa4n. P\xc3\xa4llil\xc3\xa4n hovin kohdalla t\xc3\xa4st\xc3\xa4 maantiest\xc3\xa4 erkani kyl\xc3\xa4tie etel\xc3\xa4\xc3\xa4n, joka johti kyl\xc3\xa4n halki Nurmiin kautta Soittolasta Muolaan kirkonkyl\xc3\xa4\xc3\xa4n viev\xc3\xa4lle maantielle. Vuonna 1936 P\xc3\xa4llil\xc3\xa4n pinta-ala oli 9,23 neli\xc3\xb6kilometri\xc3\xa4, josta oli peltoa 337 hehtaaria, niitty\xc3\xa4 14 hehtaaria ja mets\xc3\xa4\xc3\xa4 572 hehtaaria. P\xc3\xa4llil\xc3\xa4n pellot sijaitsivat p\xc3\xa4\xc3\xa4asiassa kyl\xc3\xa4n l\xc3\xa4nsiosassa Yskj\xc3\xa4rven rannalla, jonne my\xc3\xb6s asutus oli keskittynyt. P\xc3\xa4llil\xc3\xa4n kansakoulu sijaitsee kyl\xc3\xa4n pohjoisosassa kyl\xc3\xa4tien varrella. Kyl\xc3\xa4n pohjoisp\xc3\xa4\xc3\xa4ss\xc3\xa4 maantien varressa sijaitsee P\xc3\xa4llil\xc3\xa4n hovi._NEWLINE_P\xc3\xa4llil\xc3\xa4n koulupiiriin kuuluu P\xc3\xa4llil\xc3\xa4n lis\xc3\xa4ksi kyl\xc3\xa4n etel\xc3\xa4puolella olevat Nurmiin alueen pikkukyl\xc3\xa4t: Kurkela, Heikkil\xc3\xa4 ja Leiril\xc3\xa4. P\xc3\xa4llil\xc3\xa4n koulu aloitti toimintansa vuonna 1876 ja se oli Muolaan ensimm\xc3\xa4inen kansakoulu. P\xc3\xa4llil\xc3\xa4n koulunrekennus poltettiin talvisodassa 2. joulukuuta 1939 alueelta vet\xc3\xa4ydytt\xc3\xa4ess\xc3\xa4.\n_START_SECTION_\nSota-aika\n_START_PARAGRAPH_\nP\xc3\xa4llil\xc3\xa4n v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kyl\xc3\xa4n asukkaat p\xc3\xa4\xc3\xa4siv\xc3\xa4t palaamaan raunioituneeseen kotikyl\xc3\xa4\xc3\xa4ns\xc3\xa4. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kyl\xc3\xa4n asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen, jossa P\xc3\xa4llil\xc3\xa4n kyl\xc3\xa4n asukkaat asutettiin Somerolle.'